《二月二日大雪偶赋时寓州郭》
元代·岑安卿

东风吹寒春漠漠，海气作暝天昏昏。空阶夜落雪一尺，起看万树梨花云。

诗翁撚须僵不死，开窗强作饥猿蹲。欲呵冻笔写清思，瓮中馀沥催频温。

山僧积财富畎亩，驱驰役事何纷纷。木鱼停挝磬声绝，但听衙鼓趋公门。

何如孤舟钓鱼叟，一蓑独钓寒江濆。

作者简介：岑安卿（1286～1355）元代诗人。字静能，所居近栲栳峰，故自号栲栳山人，余姚上林乡（今浙江慈溪市桥头镇与匡堰镇一带）人。志行高洁，穷阨以终，尝作《三哀诗》，吊宋遗民之在里中者，寄托深远，脍炙人口。著有《栲栳山人集》三卷，《四库总目》评其诗戛戛孤往，如其为人。